Jan Bojer Vindheim

**Jan Bojer Vindheim** (født **Jan Bojer**; 1945) er en norsk lyriker, forfatter, forlagsmann og politiker for Miljøpartiet De Grønne.

## Liv og virke
Vindheim vokste opp i Oslo. Han var i 1970 med på å starte Arbeidskollektivet i Hjelmsgate 3 på Majorstuen i Oslo. Et par år senere flyttet han til Karlsøy i Nord-Troms for å bli fiskerbonde og leve i kollektiv. Siden 1978 har han bodd i Trondheim.

Jan Bojer Vindheim startet sin politiske karriere i Sosialistisk Gymnasiastlag i Oslo, og var med på å starte Sosialistisk Ungdomsforbund (SUF). Da maoistene tok over, valgte han anarkismen, som han i 1970-årene bidro til å gi en ny motkulturell form gjennom Føderasjonen av Anarkister og Frihetlige Sosialister (FAFS) og organer som Gateavisa og Folkebladet.

I 1980-åra var han en kort stund medlem i Venstre, før han fant veien til Miljøpartiet De Grønne i 1989, to år etter partiets oppstart i Norge. Vindheim har vært nasjonal talsperson for partiet i flere perioder, og gikk av som talsperson og landsstyremedlem på landsmøtet i Halden i mars 2004.

I 1991 ble han innvalgt som Miljøpartiet De Grønnes første bystyrerepresentant i Trondheim. I 2003 overtok Harald A. Nissen bystyreplassen for Miljøpartiet De Grønne. Ved kommunevalget i 2007 ble både Nissen og Vindheim innvalgt i Trondheim bystyre. I 2011 ble Vindheim gjenvalgt sammen med tidligere SV-politiker Hilde Opoku. Vindheim var i denne perioden leder for byutviklingskomiteen. I 2015 ble Vindheim valgt inn i Sør-Trøndelag fylkesting, der han var gruppeleder. I 2019 ble han valgt inn i fylkestinget i det sammenslåtte Trøndelag fylke.

Jan Bojer Vindheim var mellom 1972 og 1985 en av drivkreftene i Regnbuetrykk/Regnbueforlaget, og han redigerte tidsskriftet *[[Vannbæreren]]* og oversatte og utga en rekke bøker innenfor alternativretninger innen politikk, religion og samfunn. Blant disse var bøker av Stein Jarving, Ivan Illich, E.F. Schumacher, Monica Sjöö og Fritjof Capra.

Jan Bojer Vindheim er sønn av Ragnhild og Halvard Bojer, bror av Hilde Bojer, og barnebarn av forfatteren Johan Bojer.

## Bibliografi
;Diktsamlinger
* 1970: *Radio lys*
* 1972: *Fiskene forsvinner*
* 1975: *Rav vind*
* 1977: *Juvel-treet*
* 1995: *Fugl fønix*
* 2017: *Fuglene synger med nebbet mitt*

;Musikk 
* 1979: «Parklåt» og «Imorra Babylon», spilt inn med en gruppe musikere fra Oslo som kalte seg Geitost
* 1989: «Harru sett Mor Jord» sammen med gruppa Israelvis – på en støttekassett for MDG

;Sakprosa 
* 1990: *Vestens Mysterier : okkultismens historie fra pyramidene til vannbærerens tidsalder*, Ex Libris Forlag, ISBN 8273843912
* 2005: *Historiens hemmeligheter : myter, magi og mystikk fra Atlantis til Harry Potter* – ny utgave av *Vestens Mysterier*, Kagge Forlag, ISBN 9788248905530
* 2000: *Inn i Hampen : historien om en mangfoldig urt*, Futurum Forlag, ISBN 8290367112, utgitt på nytt i 2023
* 2016: *Kurdistan stiger fram*, Kolofon forlag, ISBN 9788230014677
* 2022: *Påfuglengelens folk : Jesidienes  historie, religion og politikk*, Kolofon Forlag, ISBN 9788230024553
* 2024: *Hvordan skal det gå? Å slutte fred med naturen*, Regnbueforlaget, ISBN 9788272232022

## Referanser


## Eksterne lenker
* 
* 
*  Fuglene synger med nebbet mitt
*  Jan Bojer Vindheims private arkiv, et intervju, finnes ved NTNU Universitetsbiblioteket
* Mastersoppgaven av Thibault Jacquot-Paratte (Sorbonne Universitetet) *Bevegelser for og mot legalisering av cannabis i Norge mellom 2000 og 2016* (på fransk : *[https://www.academia.edu/33669857/Mouvements_pour_la_l%C3%A9galisation_du_cannabis_en_Norv%C3%A8ge_2000_2016 Mouvements pour et contre la légalisation du cannabis en Norvège entre 2000 et 2016])* omtaler J.B. Vindheims aktivisme og boka hans *Inn i Hampen.*